Jan Christian Andersen er til daglig skoleleder på Kærneskolen, der er Jammerbugtens Børne- og Familiecenters egen interne skole. Lige nu forsøger han at redde stumperne efter at Jammerbugt Kommune trak gulvtæppet væk under værestederne. -Vi har utrolig travlt. Vi er godt i gang med at indhente oplysninger og søge efter godkendelser diverse steder, siger skoleleder Jan Christian Andersen til TV2/NORD. Efter lang tids kritik af stedet valgte Jammerbugt Kommune kort efter nytår, at fjerne tilladelsen til at drive de seks opholdssteder. I stedet for at anke den afgørelse, valgte lederen og ejeren Jes Jørgen Simmelsgaard i dag at trække sig ud af organisationen. Nu vil en kreds af medarbejdere forsøge at videreføre stederne og forsøge at forhindre at det samme sker igen. -Det vil vi forhindre ved at have et godt og konstruktivt samarbejde med Jammerbugt Kommune og tilsynsmyndighederne. Vi planlægger, at have en daglig sparring med dem, siger skoleleder Jan Christian Andersen til TV2/NORD. Gruppen har nu indtil den 31/3 til at få stablet en ny organisation på benene, og få indhentet de nødvendige tilladelser. Det kan få stor betydning for de 32 børn og unge, som lige nu er på opholdsstederne. -Det betyder, at de kan blive hvor de er, og have den gode kontakt og tilknytning til de medarbejdere, der kender dem i hverdagen, så de ikke behøver at blive sendt hjem til deres hjemkommuner, siger skoleleder Jan Christian Andersen til TV2/NORD.
En gruppe medarbejdere vil nu forsøge at videreføre de seks opholdssteder i Jammerbugtens Børne- og Familiecenter, som Jammerbugt kommune har besluttet at lukke.